
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 2.7.2015							             Dokument parlamentar
RAPORT
PËR
PROJEKTLIGJIN “PËR DISA SHTESA DHE NDRYSHIME NË LIGJIN NR.10273, DATË 29.4.2010 "PËR DOKUMENTIN ELEKTRONIK""

Komisioni për Veprimtaritë Prodhuese, Tregtinë dhe Mjedisin shqyrtoi projektligjin “Për disa shtesa dhe ndryshime në ligjin nr.10273, datë 29.4.2010 "Për dokumentin elektronik"", në mbledhjen e datës 2 korrik 2015. 

Në Komision, për të paraqitur projektligjin dhe për t’iu përgjigjur interesit të deputetëve, ishin të pranishëm përfaqësues të Autoritetit Kombëtar të Çertifikimit Elektronik. 

Projektligji synon përmirësimin e cilësisë së shërbimeve në sektorin publik dhe sjell ndryshime në lidhje me konceptin e “Kodit dydimensional” si një teknologji innovative, në kopjen letër. 

Dokument elektronik është çdo informacion i krijuar me cilësi dokumentare, i dërguar, i marrë ose i ruajtur në formë elektronike nga një sistem kompjuterik apo nga një mekanizëm i ngjashëm. Ai përfshin të gjitha format e të dhënave, pasqyruar me shkronja, numra, simbole, zë dhe imazh. Çdo dokument elektronik është unik. 

Dokumenti elektronik, si dhe kopja e tij në letër janë të barasvlershme në kryerjen e transaksioneve apo veprimeve juridike, ku kërkohet paraqitja e dokumentit elektronik apo kopja e tij në letër e vërtetuar.

Aktualisht sipas ligjit kopja në letër vërtetohet nga persona të autorizuar nga titullari i institucionit që e lëshon ose nga noteri publik sipas udhëzimit të ministrit të drejtësisë.

Projektligji propozon që kopja, në letër, e dokumentit elektronik, mund të bëhet duke vendosur në të një apo më shumë kode dydimensionale, të cilat mundësojnë verifikimin e përputhshmërisë së kopjes, në letër, me dokumentin elektronik origjinal. Kjo bëhet për të shtuar edhe një alternativë në njohjen e kopjes në letër të dokumentit elektronik me qëllim lehtësimin e shërbimeve elektronike dhe për të nxitur aplikimin e teknologjisë së inovacionit. 

Në përfundim të diskutimeve, Komisioni, u shpreh dakord për kalimin e këtij projektligji për miratim në seancë plenare pa vërejtje. 


Besnik BARAJ			           	   	   				 Eduard SHALSI

Relator	                                                    	    			    			     Kryetar

